Source: https://www.monitoruldegalati.ro/sport/o-seara-speciala-pentru-junioara-galateanca-alexia-trofin-la-debutul-in-liga-florilor.html
Timestamp: 2019-03-22 08:36:11+00:00

Document:
O seară specială pentru junioara gălăţeancă Alexia Trofin la debutul în Liga Florilor - Monitorul de Galati - Ziar print si online
O seară specială pentru junioara gălăţeancă Alexia Trofin la debutul în Liga Florilor Recomandat
Joi, 14 Februarie 2019 12:08
Miercuri seara în sala Dunărea s-a desfăşurat într-o atmosferă deosebită partida de handbal feminin dintre CSM Galaţi şi CSM Bucureşti, multipla campioană naţională şi participantă în Final Four-ul Champions League în ultimele două sezoane şi cu şanse mari să ajungă şi acum. Fetele noastre, cu un lot subţiat numeric din cauza accidentărilor şi-au depăşit condiţia şi au reuşit să ţină pasul cu tigroaicele în prima repriză. După pauză, lucrurile au intrat pe făgaşul normale, campioanele s-au desprins şi au câştigat la 10 goluri, o diferenţă un pic exagerată faţă de cum au decurs ostilităţile pe teren. În ciuda înfrângerii previzibile, cei prezenţi au avut parte şi de o situaţie inedită. Antrenorul Valeriu Costea a introdus în ultimele 10 minute tripleta autohtonă: Alexia Trofin, născută în 2001, care cu acest prilej a debutat în Liga Florilor - Raluca Tănasă - Ana Maria Gogu, ambele 19 ani, gălăţence get-beget, componente ale echipei de junioare 1 CSM Galaţi. „Nu mă aşteptam ca debutul meu în Liga Florilor să fie tocmai cu CSM Bucureşti, iar eu să joc alături de jucătoare pe care le vedeam în competiţii internaţionale la televizor. Pentru mine a fost o seară specială şi mulţumesc tuturor celor care au avut încredere în mine. Despre meci, ce pot să zic: am luptat prima repriză şi chiar am reuşit să jucăm de la egal la egal, dar pe final echipa mai puternică a câştigat. Sunt recunoscătoare colegelor mele mai experimentate care m-au primit într-un mod excepţional şi m-au sprijinit la debutul meu. De asemenea, mulţumesc domnului profesor Valeriu Costea pentru şansa acordată. Ştiu că mai am mult de muncit şi învăţat, dar pe viitor îmi doresc să pot ajuta mai mult echipa CSM Galaţi”, ne-a declarat la finalul partidei foarte emoţionată Alexia Trofin, cea care a început handbalul în 2009 la Şcoala 13 cu profesoara Sanda Asandei, prima legitimare fiind la CSS Galaţi sub îndrumarea antrenoarelor Maria Lupu şi Adina Oprea. Rezultat final: CSM Galaţi - CSM Bucureşti 20-30 (12-14). Lotul folosit de antrenorul Vali Costea: Emilia Anghel, Roxana Caragea - Cristina Marcu, Cristina Clisu 2 goluri, Denisa Şelever 5 g, Daciana Balaban, Cătălina Cioaric, Alexia Trofin, Mădălina Conache, Iulia Stroia 3 g, Raluca Tănasă, Ana Maria Gogu, Elena Livrinikj 10 g, Tamara Bokaric. Nu au jucat, dar au fost trecute pe foaia oficială: Elena Şerban şi Lăcrămioara Cîlici. Au absentat: Alla Sheiko şi Cristina Andriţă, ambele fiind supuse unor intervenţii chirurgicale. După 16 etape, CSM Galaţi ocupă locul 13 cu 5 puncte, la un singur punct de locul 12, care asigură prezenţa la barajul de retrogradare-promovare ocupat de CSU Cluj Napoca. Echipa pregătită de Valeriu Costea va susţine în perioada următoare alte două partide pe teren propriu: cu Minaur Baia Mare, pe 17 februarie, de la ora 17.30, în optimile Cupei României Fan Courier şi cu ASC Corona 2010 Braşov, pe 24 februarie, în Liga Florilor.
« Câte o victorie şi o înfrângere la Under 13 pentru Phoenix
Prima victorie din 2019 pentru băieţii lui Florin Andronic. CSU Galaţi se menţine pe locul 2 »

References: CSM 
 CSM 
 CSM 
 CSM 
 CSM 
 CSM 
 CSM 
 CSM